**«Turnedo»** é unha canción do cantante español Iván Ferreiro. Forma parte do seu primeiro álbum en solitario *Canciones para el tiempo y la distancia*, publicado en abril de 2005. O tema foi composto por Iván mailo seu irmán Amaro, e foi o primeiro tema presentado do disco. En 2011 foi incluído no álbum gravado en directo *Confesiones de un artista de mierda*, interpretado nesta ocasión xunto a Xoel López. De acordo con publicacións especializadas, é habitualmente considerada a canción con mellor acollida do seu autor.

Contexto
--------

Turnedo foi o tema co que Iván Ferreiro presentou o seu primeiro álbum en solitario, *Canciones para el tiempo y la distancia*. Até entón, Iván liderara a banda Los Piratas, un grupo de culto que existiiu entre 1991 e 2004. As cancións foron compostas por Iván mailo seu irmán Amaro, e a maioría gravados en Fisterra e mesturados nos estudos Red Led de Madrid.

A canción
---------

Habitualmente é considerada coma unha canción de desamor. Fai alusión a unha relación sentimental que debería finalizar, mais non o fai. Trátase do tema que define o disco, "facendo da debilidade fortaleza", e cunha das letras máis explícitas do álbum. As referencias metafóricas á choiva e a unha praia baleira situana nunha contona de tristura. Iván Ferreiro dixo dela:

> 
> 
> "Eu defínoa coma unha rancheira que non se nota que o é. Amaro mais eu sostemos a teoría de que todas as cancións son rancheiras. Tanto ten que as faga Radiohead que Sabina ou Calamaro. A letra fala en realidade de Amaro. Ao principio tentei escribir algo sobre min, mais non o conseguía. Non me vía coma o personaxe desa canción. Para cantar algo hai que ter asimilado o que estás a dicir. Por iso esta letra tiña que ser sobre o meu irmán".
> 
> 

Pasados uns anos, Amaro confesou que a praia da que fala a canción era a Praia América de Nigrán, a cal podía ver dende a casa dos pais. Iván manifestou así mesmo que o título xurdiu antes de ser composta a canción, xa que era unha palabra sen significado que se lle viñera á cabeza.

En 2011, co gallo da gravación do álbum *Confesiones de un artista de mierda*, recompilatorio dos maiores éxitos de Iván Ferreiro, tanto en solitario coma con Los Piratas, incluíuse unha nova versión de Turnedo. Nela, o peche musical da versión orixinal tórnase en introdución, e foi interpretada nun dúo con Xoel López.

Acollida
--------

«Turnedo» é comunmente considerada a mellor canción do repertorio de Ferreiro. En 2014, nunha enquisa realizada pola revista especializada *Rolling Stone* entre as súas lectoras e lectores, foi votada como a segunda mellor canción nacional dos últimos 15 anos, por detrás de «Años 80», de Los Piratas. A revista *EfeEme* considerouna unha das cancións imprescindíbeis do autor, explicando que "se inclina ante o pop e tamén lle falta ao respecto, a melodía é clásica, mestra, comercial, e, porén, o tema carece de retrouso".

Videoclip
---------

Iván e Amaro Ferreiro gravaron para o álbum *Canciones para el tiempo y la distancia* un videoclip caseiro para cada un dos temas, incluídos nun DVD que acompañaba ao disco. No caso de «Turnedo», o videoclip consiste nos dous irmáns interpretando a canción con instrumentos de xoguete, Iván no micrófono e Amaro na guitarra.

Notas
-----

1. ↑  Amazon «Canciones para el tiempo y la distancia.» Consultado o 27 de maio de 2015
2. ↑  El Economista «Las 10 mejores canciones de Iván Ferreiro. Arquivado 27 de maio de 2015 en Wayback Machine.» Consultado o 27 de maio de 2015
3. ↑  DSong «Manual para los fieles, de Los Piratas. Arquivado 27 de maio de 2015 en Wayback Machine.» Consultado o 27 de maio de 2015
4. ↑  La Fonoteca «Canciones para el tiempo y la distancia»
5. ↑  Rolling Stone «Las mejores canciones nacionales 1999-2014, según los lectores.» Consultado o 27 de maio de 2015
6. 1 2  EfeEme «Protagonistas del XV aniversario de Efe Eme: Iván Ferreiro.» Consultado o 27 de maio de 2015
7. ↑  La Higuera «Iván Ferreiro: Canciones para el tiempo y la distancia.» Consultado o 27 de maio de 2015.
8. ↑  RNE «Hoy empieza todo con Ángel Carmona - Cómo se hizo 'Turnedo' - 26/11/15» Consultado o 27 de novembro de 2015
9. ↑  El Economista «Las 10 mejores canciones de Iván Ferreiro. Arquivado 27 de maio de 2015 en Wayback Machine.» Consultado o 27 de maio de 2015
10. ↑  EfeEme «canciones imprescindibles de Iván Ferreiro.» Consultado o 27 de maio de 2015
11. ↑  La Fonoteca «para el tiempo y la distancia»

Véxase tamén
------------

### Ligazóns externas

* Versión con Xoel López en EiTB
* Letra da canción en Música.com
* Páxina en Facebook